
מערכת בתי המשפט
דוברות והסברה

	תקציר פסק-דין עת"נ 45127-08-23
חלצקי ואח' נ' רשות האוכלוסין וההגירה – חיפה 
ביהמ"ש המחוזי בחיפה, הנשיא רון שפירא



תמצית פסק הדין:
עניינו של פסק דין זה בדחיית בקשה להסדיר מעמדם של המערערים 1-2, נינים לסב יהודי מכוח נוהל מתן מעמד לנין יהודי, זאת נוכח אי עמידתה בתנאי הנוהל המסדיר את הטיפול במתן מעמד לנין של יהודי.  כפי שיובהר, סבור אני כי ההחלטה נשוא ערעור זה אינה מביאה לידי ביטוי את ערך שמירת התא המשפחתי במציאות מורכבת ובאמצעים שניתן לשמר תא משפחתי היום, גם בתנאי ריחוק גאוגרפי, בשונה מהעבר. ההחלטה מהווה, בפועל, סנקציה בלתי מידתית (שלא לומר בלתי אנושית) למשפחה ככלל ולילדים בפרט. לגישת בית משפט זה הליך של הסדרת מעמד מטעמים הומניטאריים אינו מהווה חלופה ראויה ואינו מרפא את הפגם שבהחלטת המשיב. בנסיבות אלו סבור בית משפט זה כי יש לקבל את הערעור, כפי שיפורט. 
תקציר תוכן פסק הדין:
לפני ערעור על פסק הדין של בית הדין לעררים בחיפה בערר 4361-22 (כב' הדיין אילן חלבגה) מיום 09.07.23, אשר דחה את הערר נגד החלטת המשיב מיום 24.10.23 במסגרתה נדחתה בקשת המערערים 1-2 להסדרת מעמדם והארכת רישיונם מסוג א/5 במסגרת בקשה למתן מעמד מכוח נוהל מתן מעמד לנין יהודי, זאת נוכח אי עמידתה בתנאי הנוהל המסדיר את הטיפול במתן מעמד לנין של יהודי. 
המערערים 1-2, נתיני רוסיה ילידי 2004, עלו לישראל בדצמבר 2020 יחד עם הוריהם המערערים 3-4, אשר קיבלו אזרחות מכוח חוק השבות. המערערים 1-2 קיבלו רישיון א/5 לשנה מכוח היותם נינים לזכאי שבות. מאז שהגישו לישראל טסו הילדים מספר פעמים למדינת מוצאם וכאשר ביקשו בפעם האחרונה מהמשיב להאריך את רישיונם הוחלט לדחות את בקשתם ונקבע כי כחודש לאחר כניסתם יצאו מהארץ וחזרו לביקורים קצרים ולכן אינם עומדים בתנאי הנוהל ולא הוכיחו השתקעותם בארץ. ערר פנימי שהוגש על החלטה זו נדחה ביום 24.10.22 ונקבע כי הבקשות להסדרת מעמד למערערים 1-2 נדחו מאחר שלא עמדו בתנאי הנוהל ולא הוכיחו השתקעות בארץ. 
על החלטה זו הוגש ערר לבית הדין לעררים, אשר דחה את הערר. נגד החלטה זו הוגש הערעור שבפני.  
נפסק כי כי יש לקבל את הערעור ולהורות למשיב ליתן למערערים 1 – 2 מעמד מכוח הנוהל שבנדון.. 
נקבע כי אמנם חוק השבות אינו מעניק לנין של יהודי זכות דומה לכניסה וקבלת מעמד בישראל כפי שהוא מעניק לנכד של יהודי. עם זאת, סעיפים 1-2 לחוק הכניסה לישראל והנוהל שבנדון מאפשרים למשיב שיקול דעת בהענקת אשרה לנין של יהודי. שיקול הדעת של המשיב הוא רחב ועליו להפעיל שיקול דעתו באורח סביר. הנוהל נקבע על מנת לאפשר שמירה על אחדות התא המשפחתי, כאשר נכד ליהודי עולה לישראל מכוח חוק השבות ומגיע ארצה עם ילדיו הקטינים, שהינם נינים של יהודי. הזכות לחיי משפחה הוכרה בפסיקה כזכות יסוד חוקתית הקשורה לכבוד האדם. חשיבות השמירה על התא המשפחתי הוזכרה שוב ושוב בפסיקה ובמיוחד חשובה ההגנה על התא המשפחתי כאשר בתא זה נכלל קטין. 
נקבע כי יש לפרש את הנוהל באופן שיתאים למציאות החיים כיום ובאופן שיגן על זכותם של נכדים ליהודי והורים לנינים ליהודי לשמור על התא המשפחתי ואחדות המשפחה. הזכות לחיי משפחה אינה מתבטלת כאשר הילד והוריו מתגוררים במדינות שונות עקב אילוצים, במיוחד במציאות החיים כיום, כאשר ניתן לשמור על חיי המשפחה ואחדות המשפחה גם באמצעים טכנולוגיים שונים ובאמצעות ביקורים תכופים. במקרה זה לא ניתק הקשר בין בני המשפחה והתא המשפחתי לא התפרק. ההורים שמרו על קשר עם ילדיהם הקטינים והמשיכו לפעול על מנת לאחד את התא המשפחתי. ההורים אף ככל הנראה לא היו מודעים לכללי הנהלים של המשיב, בשל קשי שפה וקשיי קליטה שהכבידו עליהם. 
בנסיבות העניין, לאור תכלית הנוהל שמטרתה לשמור על איחוד התא המשפחתי של נכד של יהודי שעלה ארצה, ולאור הנסיבות המיוחדות של המקרה ובראיה כוללת של כל הנסיבות, יש מקום להיעתר לבקשת המערערים ולאפשר לילדים לקבל מעמד בישראל מכוח נוהל מתן מעמד לנין של יהודי, אף שהם כבר אינם קטינים ונמצאים על גבול הבגרות (כאשר צוין כי הבקשה הוגשה כאשר הילדים היו קטינים וחזרו ארצה). נקבע כי לשם שמירת התא המשפחתי הקיים ערב עלייתם ארצה יש לאפשר למערערים 1-2 לקבל מעמד בהתאם לנוהל. 
יוער כי פסק דין דומה ניתן ע"י בית משפט זה לאחרונה בתיק עמ"נ 30397-10-23 פלונים נ' רשות האוכלוסין והגירה (פסק דין מיום 26.12.23)].  
*** התקציר אינו בא להחליף את פסק-הדין, הנוסח המחייב הוא זה של פסק-הדין המלא ***

